**Austin Smith** (s. 7. marraskuuta 1988 Dallas, Teksas, Yhdysvallat) on yhdysvaltalainen jääkiekkoilija, joka pelaa Itävallan Erste Bank Eishockey Ligan HC Innsbruckissa. Hän on pelipaikaltaan oikea laitahyökkääjä ja laukoo oikealta.

Ura
---

Smith pelasi Connecticutin paikallista high school -sarjaa The Gunneryn joukkueessa, jonka jälkeen Dallas Stars varasi hänet viidennellä kierroksella 128. pelaajana NHL:n varaustilaisuudessa 2007. Smith pelasi kauden 2007–2008 Kanadassa BCHL-juniorisarjaa Penticton Veesin riveissä. Hän oli joukkueen paras maalintekijä ja toiseksi paras pistemies Brett Hextallin jälkeen tehoilla 32+35=67. Kevään 2008 pudotuspeleissä Smith oli tehoilla 11+11=22 Veesin paras pistemies. Hän voitti kauden päätteeksi BCHL:n mestaruuden.

Vuodet 2008–2012 Smith kävi Colgaten yliopistoa. Hän voitti joukkueen sisäisen pistepörssin kaudella 2009–2010 tehoilla 16+25=41, joilla Smith jakoi ECAC:n pistepörssin viidennen sijan kolmen muun pelaajan kanssa. Viimeisellä yliopistokaudellaan 2011–2012 Smith voitti koko sarjan piste- ja maalipörssin tehoilla 36+21=57. Hän teki eniten maaleja koko NCAA:ssa. Myös Smithin teholukema +25 oli ECAC:n paras. Hänet valittiin kauden päätteeksi sarjan vuoden pelaajaksi ja ensimmäiseen tähdistökentälliseen. Smith oli ehdolla myös koko NCAA:n parhaalle pelaajalle myönnettävän Hobey Baker Awardin saajaksi, mutta palkinto meni lopulta UMD:n Jack Connollylle.

Maaliskuussa 2012 Smith teki kaksivuotisen tulokassopimuksen Dallas Starsin kanssa. Hän pelasi jo viimeisen yliopistokautensa päätteeksi samana keväänä AHL-joukkue Texas Starsin vahvuudessa. Kauden 2012–2013 Smith pelasi suurimmaksi osaksi sarjatasoa alempana ECHL-joukkue Idaho Steelheadsissa, jonka paras pistemies ja maalintekijä hän oli tehoilla 27+23=50. Smith voitti myös joukkueen sisäisen tehotilaston kevään 2013 pudotuspeleissä lukemalla +12. Hän pelasi kauden aikana Dallasin farmijoukkue Texas Starsissa 16 runkosarjaottelua tehopistein 2+1=3.

Alkukauden 2013–2014 Smith pelasi pitkälti AHL:n ja ECHL:n välillä, kunnes hän siirtyi joulukuussa 2013 loppukauden 2013–2014 kattavalla lainasopimuksella SM-liigajoukkue Porin Ässiin. Smithin sopimus sisälsi tammikuun 2014 loppuun asti kestäneen koejakson. Hän teki tammikuun aikana loppukauden sopimuksen ja sai myös vuoden mittaisen jatkosopimuksen joukkueen kanssa. Kaudella 2014–2015 sekä Ässät että Smith olivat tyytymättömiä hänen pelillisiin esityksiinsä. Lokakuussa 2014 Smithille kerrottiin etsittävän uutta seuraa, eikä hän jatka Ässissä. Marraskuussa Smith siirtyi loppukauden kattaneella sopimuksella ECHL-joukkue Allen Americansiin. Vain seitsemän siellä pelatun ottelun jälkeen hän siirtyi joulukuussa Saksan toiseksi korkeimmalle sarjatasolle DEL2-joukkue Ravensburg Towerstarsiin. Toukokuussa 2015 Smith teki joukkueen kanssa vuoden mittaisen jatkosopimuksen.

Kaudella 2015–2016 Smith voitti koko DEL2:n maalipörssin 37 osumallaan ja oli Ravensburgin kolmanneksi paras pistemies kaikkiaan 55 tehopisteellään. Kevään 2016 pudotuspeleissä hän oli joukkueen paras maalintekijä ja jakoi sisäisen maalipörssin voiton Brian Roloffin kanssa tehoilla 7+4=11. Kaudeksi 2016–2017 Smith siirtyi vuoden mittaisella sopimuksella Itävallan Erste Bank Eishockey Ligan HC Innsbruckiin.

Tilastot
--------

|   |   | Runkosarja |   | Pudotuspelit |   | Palkinnot |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   |
| 2007–2008 | Penticton Vees | BCHL | 60 | 32 | 35 | 67 | 42 | - | - | - | - | - |
| 2008–2009 | Colgate Univ. | NCAA | 37 | 17 | 14 | 31 | 24 | - | - | - | - | - |
| 2009–2010 | Colgate Univ. | NCAA | 36 | 16 | 25 | 41 | 20 | - | - | - | - | - |
| 2010–2011 | Colgate Univ. | NCAA | 41 | 10 | 21 | 31 | 36 | - | - | - | - | - |
| 2011–2012 | Colgate Univ. | NCAA | 39 | 36 | 21 | 57 | 30 | - | - | - | - | - | Ykköstähdistö |
|  | Texas Stars | AHL | 12 | 0 | 3 | 3 | 8 | - | - | - | - | - |
| 2012–2013 | Idaho Steelheads | ECHL | 38 | 27 | 23 | 50 | 15 | 17 | 7 | 5 | 12 | 0 |
|  | Texas Stars | AHL | 16 | 2 | 1 | 3 | 6 | - | - | - | - | - |
| 2013–2014 | Idaho Steelheads | ECHL | 4 | 1 | 0 | 1 | 18 | - | - | - | - | - |
|  | Texas Stars | AHL | 9 | 0 | 0 | 0 | 4 | - | - | - | - | - |
|  | Ässät | SM-liiga | 28 | 6 | 7 | 13 | 20 | - | - | - | - | - |
| 2014–2015 | Ässät | SM-liiga | 10 | 2 | 1 | 3 | 8 | - | - | - | - | - |
|  | Allen Americans | ECHL | 7 | 3 | 6 | 9 | 6 | - | - | - | - | - |
|  | Ravensburg Towerstars | DEL2 | 29 | 22 | 19 | 41 | 26 | 4 | 1 | 2 | 3 | 8 |
| 2015–2016 | Ravensburg Towerstars | DEL2 | 40 | 37 | 18 | 55 | 40 | 11 | 7 | 4 | 11 | 14 |
| 2016–2017 | HC Innsbruck | EBEL | 54 | 27 | 28 | 55 | 36 | 4 | 0 | 2 | 2 | 5 |
| 2017–2018 | HC Bolzano | EBEL | 28 | 15 | 19 | 34 | 18 | 16 | 4 | 6 | 10 | 12 |
| 3 kautta | yhteensä | AHL | 37 | 2 | 4 | 6 | 18 | - | - | - | - | - |
| 2 kautta | yhteensä | EBEL | 82 | 42 | 47 | 89 | 54 | 20 | 5 | 7 | 12 | 17 |
| 2 kautta | yhteensä | SM-liiga | 38 | 8 | 8 | 16 | 28 | - | - | - | - | - |

Lähteet
-------

* Austin Smith The Internet Hockey Databasessa (englanniksi)
* Austin Smith *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6  Austin Smith *Elite Prospects*. Everysport Media Group AB.  (englanniksi)
2. 1 2 3  Austin Smith The Internet Hockey Databasessa (englanniksi)
3. ↑  Stars Sign Austin Smith To Entry-Level Contract  21.3.2012. Frisco, TX:  Dallas Stars. Viitattu 12.12.2013. (englanniksi)
4. ↑  Austin Smith Ässiin *Jatkoaika.com*.  10.12.2012. Jatkoaika r.y. Viitattu 12.12.2013.
5. ↑  Ahlgren ja Smith jatkavat Ässissä *Jatkoaika.com*.  22.1.2014. Jatkoaika r.y. Viitattu 23.1.2014.
6. ↑  Smith jättää Ässät, Parkkonen lainalle TUTOon *Jatkoaika.com*.  20.10.2014. Jatkoaika r.y. Viitattu 20.10.2014.
7. ↑  Daniels, Tommy: AMERICANS SIGN SKILLED LOCAL PRODUCT AUSTIN SMITH  1.11.2014. Rapid City, SOUTH DAKOTA:  Allen Americans.  Arkistoitu 2.11.2014. Viitattu 2.11.2014. (englanniksi)
8. ↑  Smith palaa Pohjois-Amerikkaan *Jatkoaika.com*.  2.11.2014. Jatkoaika r.y. Viitattu 2.11.2014.
9. ↑  Enderle, F.: Austin Smith stürmt für die Towerstars *towerstars.de*.  2.12.2014. EVR Towestars GmbH.  Arkistoitu 12.3.2016. Viitattu 18.6.2015. (saksaksi)
10. ↑  Enderle, F.: Austin Smith bleibt den Towerstars treu - EVR Towerstars treu *towerstars.de*.  12.5.2015. EVR Towestars GmbH.  Arkistoitu 18.6.2015. Viitattu 18.6.2015. (saksaksi)
11. ↑  Doppelte Offensivpower im Anflug! *Haifischbecken.de*.  17.6.2016. HC Tiroler Wasserkraft Innsbruck. Viitattu 18.6.2016. (saksaksi)